บีเตชะอุบล ร่วมฟื้นธุรกิจซื้อหุ้นKTECH
เคเทคฯ ดึง &#8220;บี เตชะอุบล&#8221; ร่วมฟื้นกิจการจ่อขายหุ้นเพิ่มทุน 324 ล้านหุ้น ผงาดถือใหญ่ 70%
22 มิ.ย. 2555

เคเทคฯ ดึง “บี เตชะอุบล” ร่วมฟื้นกิจการจ่อขายหุ้นเพิ่มทุน 324 ล้านหุ้น ผงาดถือใหญ่ 70%
นายโดนัล เอียน แม็คเบน กรรมการและผู้บริหารแผน บริษัท เคเทค คอนสตรัคชั่น (KTECH) เปิดเผยความคืบหน้าในการฟื้นฟูกิจการภายใต้แผนการปรับโครงสร้างหนี้ที่ศาลล้มละลายกลางได้อนุมัติ ว่า ขณะนี้อยู่ในขบวนการของการเพิ่มทุนในครั้งที่ 2 บริษัทจะเพิ่มทุนอีกไม่เกิน 324.60 ล้านหุ้น เพื่อขายให้กับผู้ร่วมทุนรายใหม่
ทั้งนี้ เมื่อวันที่ 5 เม.ย. 2555 บริษัทได้ทำบันทึกความเข้าใจกับนายบี เตชะอุบล ที่แสดงความประสงค์จะเข้ามาเป็นผู้ร่วมทุนกับบริษัท ซึ่งถ้าหากเข้ามาซื้อหุ้นเพิ่มทุนทั้งหมดก็จะทำให้พันธมิตรใหม่ถือหุ้นในสัดส่วน 70% ส่วนผู้ถือหุ้นเดิมจะถือหุ้นจำนวน 4.37 ล้านหุ้น หรือ 10% ขณะที่เจ้าหนี้จะถือหุ้น 92.74 ล้านหุ้น หรือ 20%
สำหรับการเพิ่มทุนในครั้งแรกนั้นเกิดขึ้นเพื่อรองรับการแปลงหนี้เป็นทุนของเจ้าหนี้ ซึ่งเพิ่มทุนจาก 463 ล้านบาท เป็น 1,391.16 ล้านบาท และหลังจากนั้นได้ลดทุนจดทะเบียนในส่วนที่ยังไม่ได้ชำระจำนวน 1,252.05 ล้านหุ้น จาก 1,391.16 ล้านบาท เหลือ 139.11 ล้านบาท 
ผู้ถือหุ้นเดิมถือหุ้นจำนวน 46,372,268 หุ้น หรือ 33.33% ส่วนเจ้าหนี้ถือหุ้นจำนวน 92,744,537 หุ้น หรือ 66.67% โดยมีมูลค่าหุ้นที่ตราไว้หุ้นละ 1 บาท
วัตถุประสงค์ในการเพิ่มทุนครั้งที่ 2 เพื่อให้บริษัทมีเงินทุนหมุนเวียนเพียงพอกับการคงไว้ซึ่งธุรกิจรวมทั้งขยายธุรกิจทำให้บริษัทสามารถชำระหนี้คงค้างได้
บริษัทจะออกจากแผนฟื้นฟูกิจการก็ต่อเมื่อชำระหนี้คืนเจ้าหนี้ทั้งหมดซึ่งหลังลดทุนครั้งที่ 1 บริษัทมีหนี้ต้องชำระ 593 ล้านบาท